George Simion, liderul AUR, și Mihail Neamțu, unul dintre candidații AUR la alegerile europarlamentare, au mers, joi dimineață, la „palatul” lui Gigi Becali. Patronul FCSB a dezvăluit apoi că discuția s-a concentrat pe o posibilă finanțare pe care el ar putea să o facă pentru campania lui Neamțu.
„Să vedem dacă o să-i dau o mână de ajutor lui Neamțu, că el candidează la europarlamentare, dar nu mai e timp acum… Campania a început, și atunci nu se poate! Dacă venea mai devreme, îl împrumutam partidul cu 500.000 (de euro). Cum am împrumutat și PSD-ul, acum împrumutam AUR-ul.
Să vedem o formulă, să-l împrumut pe el, dacă e legal, să-l împrumut pe Neamțu și el să-și finanțeze campania. Vedem, să găsim soluții… Am făcut pușcărie degeaba, eu suflu în iaurt la orice chestie!”, a susținut Gigi Becali.
Mihail Neamțu e pe locul 10 pe lista AUR pentru europarlamentare. Ca să ajungă în Parlamentul European, partidul ar trebui să obțină circa 30% în alegeri, dar cele mai recente sondaje îl dau între 16 și 20%.
Lista candidaților AUR e deschisă de Cristian Terheș, actual europarlamentar, urmat de senatorul Claudiu Târziu și de avocatul Gheorghe Piperea.
Se mai remarcă și Laura Gherasim, aflată pe poziția a opta. Ea nu are o activitate politică recunoscută, dar are o avere impresionantă.